MEGA บวก 3% โบรกฯอัพเป้า 63.50 บ. ชี้ผลงาน Q4 เด่น รับไฮซีซั่น-ยอดขายวิตามินพุ่ง
MEGA บวก 3% โบรกฯอัพเป้า 63.50 บ. ชี้ผลงานไตรมาส 4 โตต่อเนื่อง รับไฮซีซั่น-เทรนด์บริโภควิตามินเพิ่มขึ้นต่อเนื่อง คาดกำไรจะเพิ่มขึ้นสองเท่าในปี 68 สะท้อนความสามารถการทำกำไรระยะยาว

22 พ.ย. 2564

ผู้สื่อข่าวรายงานว่าวันนี้ (22 พ.ย. 2564) ราคาหุ้นบริษัท เมก้า ไลฟ์ไซแอ็นซ์ จำกัด (มหาชน) หรือ MEGA ณ เวลา 10:55 น. อยู่ที่ระดับ 55.75 บาท เพิ่มขึ้น 1.50 บาท หรือ 2.76% โดยทำจุดสูงสุดที่ 56.50 บาท และทำจุดต่ำสุดที่ 54.75 บาท ด้วยมูลค่าการซื้อขาย 101.06 ล้านบาท

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (18 พ.ย. 2564) ทางฝ่ายวิจัยคาดแนวโน้มผลงานไตรมาส 4/2564 จะดีต่อเนื่อง เนื่องจากเป็นไฮซีซันและการบริโภควิตามินเพิ่มขึ้นต่อเนื่อง จากกำไรที่แข็งแกร่งในไตรมาส 3/2564 ทั้งนี้จึงได้ปรับเพิ่มคาดการณ์กำไรหลักขึ้น 19% ในปี 2564 และ 12% และในปี 2565 ส่งผลให้ราคาเป้าหมายเพิ่มขึ้น 15%
ด้านผู้บริหารคาดว่าการบริโภควิตามินอาจทำรายได้เติบโตน้อยลงในปี 2565 เทียบกับปี 2564 เนื่องจากโควิด-19 คลี่คลายและความกลัวต่อโควิดน้อยลง ทางฝ่ายวิจัยจึงคาดการณ์การเติบโตของรายได้ธุรกิจแแบรนด์ 10% ในปี 2565 (เทียบกับ 24% ในปี 2564) และ 12% สำหรับธุรกิจจัดจำหน่าย (12% ใน ปี 2564) สำหรับธุรกิจจัดจำหน่ายมีการเติบโตในกัมพูชาและเวียดนามยังคงแข็งแกร่ง
ขณะที่เมียนมาร์อาจเพิ่มขึ้นในระดับปานกลาง ทางฝ่ายวิจัยคาดว่ากำไรหลักจะเพิ่มขึ้นเพียง 3% ในปี 2565 แม้ว่ารายรับจะเพิ่มขึ้น 11% เนื่องจากอัตรากำไรขั้นต้นลดลงเป็น 41.10% ในปี 2565 จาก 42% ในปี 2564 เนื่องจากการเติบโตของรายได้ในธุรกิจจัดจำหน่ายแซงหน้าแบรนด์ ทางฝ่ายวิจัยจึงคาดว่ากำไรหลักจะเติบโตเป็นปกติที่ 12% ในปี 2566
นอกจากนี้ผู้บริหารคาดว่ากำไรจะเพิ่มขึ้นเป็นสองเท่าในปี 2568 จากระดับปี 2562 สะท้อนความสามารถในการทำกำไรในระยะยาวที่ 12.30% CAGR จากการมุ่งเน้นในกลุ่มเศรษฐกิจอาเซียนที่เติบโตอย่างรวดเร็ว (ส่วนแบ่งรายได้ 87% ในปี 2564) ด้วยความสามารถในการทำกำไรที่แข็งแกร่งในปีนี้และการบริโภคผลิตภัณฑ์เสริมอาหารเพื่อสุขภาพที่แข็งแกร่ง ทางฝ่ายวิจัยจึงประเมินกำไรจะเพิ่มขึ้นมากกว่าเท่าตัวหรือเพิ่มขึ้น 126% จากปี 2563 – 2568 หรือคิดเป็น 14.50% CAGR
อย่างไรก็ดีทางฝ่ายวิจัยใช้วิธี DCF ประเมินราคาเป้าหมายโดยอิงตามปี 2565, WACC 8.10%, เติบโต 3.20% โดยหุ้น MEGA ปัจจุบันซื้อขายที่ PE ปี 2565 ที่ 23 เท่า ซึ่งต่ำที่สุดในบรรดาผู้ให้บริการด้านการดูแลสุขภาพในภูมิภาค จากแนวโน้มกำรเติบโตที่แข็งแกร่ง แนะนำ “ซื้อ” ปรับเพิ่มราคาเป้าหมายเป็น 63.50 บาท